«Войкытш бердын пуктісны подув вылыс тшупӧда велӧдчан система сӧвмӧдӧмлы»

Та йылысь юӧртіс Коми Республикаса Юралысь Вячеслав Гайзер Ухтаса канму техническӧй университетлысь Инта карын велӧдан да консультацияяс сетан пункт кыпыда восьтігӧн.

«Вылыс тшупӧда велӧдчан система бурмӧдӧмыс мунӧ миян республикаын ыджыд воськовъясӧн, и сэтшӧмтор, мый тайӧ уджлӧн юрнуӧдысьыс - зэв вына велӧдчанін – УКТУ восьтӧ Интаын велӧдан да консультацияяс сетан пункт, петкӧдлӧ, мый том йӧзыс вермӧны ас инын, ас чужан карын босьтны техническӧй тӧдӧмлунъяс. Тайӧ зэв тӧдчана нырвизь и карыслы торйӧн, и став республикалы», - пасйис Коми Республикаса Юралысь.

Сійӧ юӧртіс, мый вылыс тшупӧда уджсикасӧ велӧдчӧм йылысь юалӧм тшӧкыда петкӧдчӧ войвывса мутасъяс да монокаръяс сӧвмӧдан юкӧнын. «Кызвынсӧ та понда и вӧлі примитӧма решение Интаын татшӧм велӧдчанін восьтӧм йылысь, - пасйис В. Гайзер. - Тайӧ отсалас збыльмӧдны могъяссӧ ӧтпырйӧ уна боксянь – школьникъясӧн да студентъясӧн уджсикас бӧрйӧмсянь уджалысь кадръяслысь тӧдӧмлунъяс бурмӧдӧмӧдз».

Таысь кындзи, велӧдан да консультацияяс сетан пункт подув вылын кутасны нуӧдны Интаса индустриальнӧй техникумын студентьяслы юӧра консультацияяс Ухтаса техническӧй университетын водзӧ вылӧ налы велӧдчӧм могысь.

Шӧрин восьтӧмын сідзжӧ участвуйтісны Коми Республикалӧн Каналан Сӧветса Веськӧдлысь Марина Истиховская, УКТУ ректор Николай Цхадая, Каналан Сӧветса депутат Акиф Саядов, «Инта» КК МЮ администрацияса юрнуӧдысь Павел Смирнов.